**José Suárez**, nado en Allariz en 1902 e finado na Guarda o 5 de xaneiro de 1974, foi un fotógrafo galego. A súa obra pode relacionarse coa fotografía humanista, co ser humano e o seu contorno como tema central a través da súa visión persoal. Con todo, algúns autores inclúen a súa obra na Nova Obxectividade.

Traxectoria
-----------

Aos 19 anos, mentres estudaba Dereito en Salamanca, comezou a colaborar na revista *Vida Gallega*. Por entón tamén realizou curtametraxes cinematográficas. En 1932 publicou o libro *50 fotos de Salamanca*, con prólogo de Miguel de Unamuno. Fixo reportaxes sobre actividades profesionais, como oleiros, telleiros, segadores, mariñeiros e romeiros. En 1935 comezou a rodar o documental *Mariñeiros* na Comarca do Morrazo, pero non chegou a rematalo por mor da guerra civil española. A finais de 1936 emigrou a Buenos Aires.

Comezou a traballar como fotoxornalista no diario arxentino *La Prensa*. En 1950 trasladouse a Punta del Este (Uruguai), e tres anos máis tarde marchou ao Xapón como correspondente dos periódicos *La Prensa* e *El Día*. O Xapón tivo unha grande influencia na súa vida, e tralo seu regreso a América en 1956 deu a coñecer o teatro Nō a través de conferencias, traducións e a exposición *Vislumbre de Japón*. Colaborou coa revista *Life* e con *US Camera*.

En 1959 regresou a España, mais atopou dificultades para dar a coñecer o seu traballo. En 1965 publicou un libro sobre A Mancha baseado nunha serie fotográfica en branco e negro que foi moi valorada. En 1966 publicou no Reino Unido un libro sobre a tauromaquia titulado *The Life and Death of the Fighting Bull*. En 1982 publicouse o libro póstumo *Galicia: terra, mar e xentes*, con 161 fotografías..

No ano 2015 o Museo Centro Gaiás da Cidade da Cultura organizou unha exposición monográfica sobre o fotógrafo baixo o título *José Suárez, uns ollos vivos que pensan**.* A exposición percorreu posteriomente varias cidades, Nova Deli, A Coruña, Madrid, Buenos Aires, París, Toquio e Salamanca.

Obra
----

* *50 fotos de Salamanca* (1932)
* *La Mancha* (1965)
* *The Life and Death of the Fighting Bull* (1966)
* *Galicia: terra, mar e xentes* (Edicións Xerais, 1982)

Notas
-----

1. 1 2  Sougez, M. L.; Pérez Gallardo, H. (2003): *Diccionario de historia de la fotografía*. Madrid, Ediciones Cátedra. ISBN 9788437620384.
2. 1 2  López Mondéjar, P. (2005): *Historia de la fotografía en España. Fotografía y sociedad desde sus orígenes hasta el siglo XXI*. Barcelona, Lunwerg editores. ISBN 9788447851927. Páx. 263 e 440.
3. ↑  Sougez, M.L.; García Felguera, M.A.; Pérez Gallardo, H.; Vega, C. (2009): *Historia general de la fotografía*. Madrid, Ediciones Cátedra. ISBN 978-84-376-2344-3.
4. ↑  *La Mancha*. Ficha do libro (reedición de 2005) na web do Instituto Cervantes.
5. ↑  "Rafael Dieste: una visión literaria y ensayística de Galicia" Arquivado 24 de novembro de 2015 en Wayback Machine. artigo en *ABC*, 30 de xaneiro de 1982 *(en castelán)*.
6. ↑  "José Suárez". *josesuarez.cidadedacultura.gal*. Arquivado dende o orixinal o 01 de xuño de 2020. Consultado o 2020-04-08.

Véxase tamén
------------

### Ligazóns externas

* biografía na web do Instituto Cervantes
* Exposicións realizadas, na web *Photography Now*.

|  |  |
| --- | --- |
| Control de autoridades | 
* Wd: Q5945678
* WorldCat
* VIAF: 11219560
* BNA: 000040501
* BNE: XX961730
* BNF: 124461329
* FAST: 112470
* ISNI: 0000000059522779
* LCCN: n83063649
* NTA: 268594104
* PTBNP: 1409335
* RKD: 394654
* SUDOC: 113576021
* ULAN: 500326600

 |